Det er ingen hemmelighed, at Liberal Alliance igennem årene har nydt godt af Saxo Banks millionstøtte.

Siden forløberen, Ny Alliance, blev etableret i 2008, har den danske bank støttet det borgerlige parti med millioner.

Men det sluttede efter folketingsvalget, hvor Liberal Alliance fik 7,5 procent af stemmerne. Det skriver partiformand Anders Samuelsen selv på sin Facebook-side.

- Planen har siden valget i 2011 været at støtten skulle stoppe i forbindelse med dette folketingsvalg, skriver han.

https://www.facebook.com/AndersSamuelsenLA/posts/10154171008692366

Det bekræfter bankens direktør, Lars Seier Christensen, selv på Facebook.

- Bankens støtte er ophørt efter dette valg, da partiet står solidt på egne ben nu, skriver han.

Intet odiøst i støtten

Liberal Alliance har i de seneste år modtaget to millioner kroner om året i støtte fra banken, skriver Anders Samuelsen. I år var der dog kun tale om en enkelt million.

Men ifølge partiformanden er der intet odiøst i støtten fra banken, når fagbevægelsen samtidig støtter partierne på rød blok.

Han kritiserer samtidig de folk, der har sat spørgsmålstegn ved Saxo Banks motiver ved at støtte partiet.

Læs også : Liberal Alliance åbner hemmelig pengeklub før landsmøde

Bankens støtte er ophørt efter dette valg, da partiet står solidt på egne ben nu Lars seier christensen, direktør for saxo bank

- Den uendelige mistænkeliggørelse af motiverne for Lars/Kim/ Saxo Banks (Lars Seier Christensen, Kim Fournais og Saxo Bank, red.) støtte til LA fortæller alt om afsenderne af fordommene og intet om virkeligheden, skriver Anders Samuelsen og henviser til Lars Seier Christensens egen kommentar om, at banken aldrig har bedt om særbehandling fra Liberal Alliance.

Bankdirektøren understreger samtidig, at han fortsat vil ”bakke op om partiet efter bedste evne”.

Anders Samuelsen takker samtidig Saxo Bank for støtten.